《赤壁矶放歌》
清代·祖之望

昔我黄州回，赤壁翻空天倒开。今我黄州来，石矶水落山崔嵬。

津亭船多难径渡，江风留客江边住。齐安太守为开樽，一杯满泛郢川树。

三巴五湖几案间，看尽江南江北口。度曲飞觞红日暮，使我对此开心颜。

雪堂旧是东坡宅，献酬不辨谁主客。野梅十枝五枝花，修竹千竿万竿碧。

更假双屐登虬龙，醉影戏侮冯夷宫。恍惚身轻生羽翼，夜半飘举来江东。

当年从游二三子，古生潘郭依稀是。不知何人吹洞箫，毋乃西州杨道士。

买田筑室亦偶然，巉岩千载镌姓氏。从来好事流以讹，强名赤𡽶山灵诃。

祇今州南四百三十步，但见白浪堆青螺。噫嘻，熙丰之世多秕政，王章变法专朝柄。

慷慨独上万言书，当宁流涕时相病。钟山落寞雷州穷，先生毕竟人中龙。

儒林仙佛莫能名，余事犹足当文雄。如此江山信可乐，不有贤豪终索寞。

樯帆箫鼓接云烟，空访游踪堕寥廓。峨眉苍，岷水长，先生高风不可望。

作者简介：（1755—1814）福建浦城人，字载璜，晚字子久，号舫斋。乾隆四十三年进士。授刑部主事。嘉庆初任湖北布政使。白莲教举兵，大吏皆统兵出战，之望独留镇守。官至刑部尚书。有《节制纪闻》、《皆山堂诗文钞》等。